คาดหุ้นพรุ่งนี้ฟื้นตัวทางจิตวิทยา
นักวิเคราะห์ประเมินตลาดหุ้นวันที่ 14 ม.ค.ดัชนีฟื้นตัวทางจิตวิทยาลงทุน แนวรับ 742 จุด และแนวต้าน 750 จุด
13 ม.ค. 2553

นักวิเคราะห์ประเมินตลาดหุ้นวันที่ 14 ม.ค.ดัชนีฟื้นตัวทางจิตวิทยาลงทุน แนวรับ 742 จุด และแนวต้าน 750 จุด
นายรักพงศ์ ไชยศุภรากุล ผู้จัดการฝ่ายวิจัยเศรษฐกิจและกลยุทธ์ บล.เคจีไอ (ประเทศไทย) กล่าวว่า หุ้นพรุ่งนี้น่าจะฟื้นตัวได้บ้าง แม้ว่าวันนี้ต่างชาติจะเป็นผู้ขายสุทธิก็ตาม เพราะมีมุมมองว่าทุนต่างชาติจะไหลเข้าลงทุน และวันนี้ตลาดหุ้นเอเชียลงแรง ในทางจิตวิทยามีโอกาสฟื้นตัวได้ 
ดัชนีหุ้นวันนี้ได้อ่อนตัวระหว่างวัน หลังจากจีนออกมาตรการเพิ่มกันสำรองการปล่อยสินเชื่ออัตราส่วนกันสำรองเงินสดของธนาคารพาณิชย์ในอัตรา 0.50% มาอยู่ที่ 15.5% สำหรับธนาคารขนาดใหญ่ และ 13.5% สำหรับธนาคารขนาดกลาง มีผลวันที่ 18 ม.ค. เป็นต้นไป
ทางฝ่ายวิจัยไม่ได้ให้น้ำหนักกับประเด็นการดึงสภาพคล่องส่วนเกินของประเทศต่าง ๆ และเชื่อว่าเหตุที่จีนทำเช่นนี้เป็นเหตุผลเฉพาะตัว เนื่องจากเศรษฐกิจจีนฟื้นตัวร้อนแรง ขณะที่ประเทศอื่น ๆ กลับกังวลว่าการฟื้นตัวของเศรษฐกิจอาจยังไม่ใช่การฟื้นตัวที่แท้จริง ดังนั้นกว่าจะเห็นการดึงสภาพคล่องส่วนเกินออกจากระบบของประเทศต่าง เช่น สหรัฐอเมริกาหรือยุโรป อย่างเร็วที่สุดคงจะเป็นช่วงเดือน มี.ค. 
กลยุทธ์การลงทุนระยะนี้หากเป็นกลุ่มที่ยังมีความกังวลแนะนำให้ซื้อหุ้นปันผลที่มีแผนจะจ่ายช่วงไตรมาสแรกของปีนี้เช่น บริษัท แอดวานซ์ อินโฟร์เซอร์วิส(ADVANC) หากเป็นนักลงทุนที่รับความเสี่ยงได้ดีให้ลงทุนหุ้นพลังงาน เช่น บริษัท ปตท.สำรวจและผลิตปิโตรเลียม(PTTEP)